Selyem Jázmin

BIKUCI, A KAKASOK LEGJOBBIKA

© Selyem Jázmin 2024

Minden jog fenntartva. A könyv bármely részletének közléséhez a kiadó előzetes hozzájárulása szükséges.

ISBN 978-963-639-337-3

Borító: Selyem Jázmin és Szopos Katalin

Illusztrálta: Selyem Jázmin és Szopos Katalin

Kiadja a HELMA kiadó 2024

Tartalom

Szereplők:

A tojáshéj

Ismerkedés Hópihével

Tyúkanyó

A baromfiudvar

Az első giliszta

Csibe ovi

A szemétdomb

A sarkantyú

Kopasznyakú Kevin, a szomszéd kakas

Sunnyogó, a róka

Röffencsnek malackái lesznek

A kis malackák

A szúrós idegen

A víztükör

Bikuci és a bikának gondolt boci

A röpködő virág

Tojások

Ajánló

A szerző bemutatkozása

Szereplők:

- Bikuci: a kakasok legjobbika

- Eszter asszony: a baromfiudvar tulajdonosa

- Hópihe: az egyik kiscsibe

- Lina: egy másik csibe

- Tánya: a tyúkanyó

- Vali: a kutya

- Sunnyogó: a róka

- Minyon: a macska

- Kopasznyakú Kevin: a szomszéd kakas

- Milli: a tehén

- Röffencs: a malac

- Panka: a páva

- Lilla: az egyik liba

- Helga: az egyik kacsa

- Peti: a pulyka

- Félix: a süni

- Zselyke: az egyik kismalac

A tojáshéj

Született egyszer egy kakaska, Eszter asszony baromfiudvarában. Már amikor a tojásból kikelt, lehetett tudni, hogy nem egy átlagos kakaska született. Először a lábacskái bújtak ki a tojásból, és a tojás fölső héja a fejecskéjén maradt.

– Kint vagyok már vagy még odabent? A lábaimmal érzek valami szokatlant, de fölülről ugyanaz az érzés, mintha még a tojásbölcsőmben lennék. Oh, még mozogni is tudnak a lábaim. Mi ez a sok csipogás, amit hallok? Ez eddig nem volt. Csip-csip-csip. Meg kell néznem mi ez a sok csipogás. Mindenhol csak csipognak. De hogyan nézem meg? Megvan! A csőröcskémmel megpróbálok fönt kiszabadulni a tojáskámból. Hátha akkor megtudom, kik csipognak itt egyfolytában és miért? – Bikuci csőrével koppintgatni kezdte a tojáshéj fölső részét, amitől nem látott ki, mert még eltakarta a fejét. Addig, addig ütögette csőrével a rajta maradt tojáshéját, míg az sok apró darabra repedt és lehullott róla. Mellette, a fészekben sok kiscsibe bújt már ki a tojásból. – Oh, szóval ti lesztek a tyúkjaim! – mondta boldogan. – Persze, nem most, hanem majd ha kicsit megnövünk! – Oldalra fordította a fejét, mert hirtelen hangos kotkodácsolást hallott. Meglátta tyúkanyót, aki óriásnak tűnt a többi csibe mellett. – Anyám! – mondta szeretettel, és csibetestvéreivel együtt álomba merült tyúkanyó védelmező szárnyai alatt.